‘Kaper’ sterf ná jaagtog, skietgeveg met polisieDie vuurwapens waarop beslag gelê is. Foto: SAPD. ŉ Vermeende kaper is dood en nog twee verdagtes soek ná ŉ afleweringsvoertuig Donderdag in die Motherwell-omgewing in Port Elizabeth gekaap is. Kapt. Andre Beetge, woordvoerder van die polisie, het gesê die voertuig wat melk aflewer, was op pad na winkels in Ngonyama-straat toe drie gewapende rowers die voertuig voorgekeer en die sleutels by die bestuurder geëis het. Volgens Beetge het hulle ook die bestuurder van sy beursie beroof voordat hulle met die voertuig op die vlug geslaan het. “Die voertuig was toegerus met ŉ opsporingstoestel en ons kon die voertuig op die N17 tussen Motherwell en Kwazakhele waarneem. Gelukkig was een van ons patrollievoertuie naby en kon die gekaapte voertuig agternasit,” het Beetge gesê. Toe die verdagtes agterkom dat die polisie hulle agtervolg, het hulle versnel, maar is vertraag deur spoedhobbels in die pad. Terwyl die afleweringsvoertuig nog beweeg het, het die verdagte in die passasiersitplek uitgespring en op die polisie losgebrand. Foto: SAPD. Die polisie het teruggeskiet en die verdagte het gevlug. Die polisiebeamptes het stilgehou en hom te voet agternagesit. Hy is oomblikke later dood in ŉ nabygeleë straat aangetref. Volgens Beetge is die verdagte se identiteit nog nie bekend nie, maar hy is vermoedelik in sy twintigs. “Hy het een vuurwapen in sy hand gehad. Toe die noodpersoneel hom omdraai, het hulle nog ŉ gaspistool by hom gevind.” Beetge het gesê die vuurwapen waarmee geskiet is, is vroeër vandeesmaand by ŉ Atlas-sekuriteitswag in Motherwell geroof. Die afleweringsvoertuig is 100 m verder in Stofilestraat gevind met die besending melk steeds in die voertuig. Die twee ander verdagtes het reeds gevlug. Daar is op die vuurwapens én die afleweringsvoertuig beslag gelê. Geen polisiebeamptes is in die voorval beseer nie. ŉ Saak van gewapende roof word ondersoek.